Musang Berjanggut

**Musang Berjanggut** merupakan sebuah filem komedi Melayu yang diterbitkan di Singapura pada 1 Ogos 1959. Filem Musang Berjanggut diterbitkan dalam bentuk filem hitam putih tanpa warna.

## Pengarah
Filem Musang Berjanggut diarah oleh pengarah P. Ramlee pada 1 Ogos 1959.

## Sinopsis
Filem ini bermula, Sultan Alam Shah Bana (Ahmad Nisfu) memerintah negeri Pura Chendana. Baginda dibantu oleh Datok Bendahara (Udo Omar), Datok Bentara Mangku Bumi (Malik Sutan Muda), Datok Pujangga (Nyong Ismail) dan Datok Nikah Kahwin (Mustarjo).

Baginda sultan tidak mempunyai waris dan telah bertitah kepada sekelian hamba rakyat untuk mengambil seorang anak angkat. Setelah dicanang, maka ramailah ibu bapa membawa anak mereka ke istana. Negara Pura Chendana mempunyai seramai 700 orang bayi, 100 orang lelaki dan 300 orang perempuan. Selebihnya telah meninggal dunia di dalam kandungan. Pada hari pertandingan, hanya 10 orang bayi lelaki sahaja bertanding. Baginda sultan telah tertarik dengan seorang bayi lelaki yang bernama Nila. Ibunya bernama Biji Saga dan bapanya bernama Kelopak Salak. Mereka berdua telah dikurniakan sebuah rumah di luar perkarangan istana agar Nila boleh berulang alik dengan mudahnya. Di hari itu juga, Baginda sultan mengisytiharkan Nila utama sebagai Raja Muda Pura Chendana. Tun Nila Utama nama yang telah dipilih oleh baginda sultan.

Tun Nila Utama (P. Ramlee) melengkapkan diri semasa remaja untuk menjadi pengganti sultan. Tun Nila Utama mahir di dalam dunia persilatan dan ilmu ghaib. Setelah sekian lama menuntut, akhirnya Tun Nila Utama pulang ke istana.

Kepulangannya disambut meriah. Kemudiannya baginda Sultan menitahkannya untuk mendirikan rumah tangga. Tun Nila Utama enggan kerana menganggap semua perempuan yang ada di dalam negerinya itu hanyalah semata-mata betina. Apabila ditanya baginda Sultan apakah perbezaannya, Tun Nila Utama pun menjawab, **Perempuan menjaga maruah, tetapi betina menjualnya**.

Baginda murka dengan perkataan Tun Nila Utama itu. Kemudiannya baginda memberi tempoh satu tahun kepada Tun Nila Utama pergi keluar mencari isteri. Jika gagal, Tun Nila Utama akan dihukum pancung. Tun Nila Utama keluar dari negeri Pura Chendana dengan berbekalkan azam dan juga seuncang yang mempunyai campuran pelbagai bahan masakan. Dia telah bersumpah, barangsiapa yang mahu memasak bahan di dalam uncangnya itu, maka perempuan itulah yang akan diperisterikannya. Sekiranya dia gagal, Nila tidak akan mencukur janggut dan misai dan tidak akan pulang semula di Negara Pura Chendana.

Dalam perjalanan pelbagai perkara yang ditempuhinya. Tidak kurang orang mengatakannya gila. Sehinggalah pada suatu hari, Tun Nila Utama bertemu dengan Puspawangi (Saadiah) selepas nyanyi lagu "Nenek Si Bongkok Tiga" di tepi pantai. Di sana, Puspawangi telah membawa Tun Nila Utama ke rumahnya. Kedatangan Tun Nila Utama telah disambut baik oleh ibubapa Puspawangi. Apabila makanan hendak disediakan, Tun Nila Utama menghulurkan uncangnya. Keliru ataupun muslihat, itulah yang bermain difikiran Puspawangi dan ibunya setelah melihat kandungan uncang Tun Nila Utama. Ibunya mahu memulang uncang tersebut, tetapi telah dihalang oleh Puspawangi. Lantas Puspawangi mengasingkan campuran bahan tersebut. 

Setelah makanan disediakan, akhirnya Tun Nila Utama pun diberitahu bahawa masakan malam itu adalah dari uncangnya. Bagi mengotakan sumpahnya, Tun Nila Utama telah menyatakan hasratnya untuk memperisterikan Puspawangi. Persetujuan dicapai antara Tun Nila Utama dengan Puspawangi. Selepas mendirikan rumah tangga, Tun Nila Utama kembali ke Pura Chendana bersama dengan isterinya.

Hajat Tun Nila Utama sebenarnya telah menjadi penghalang kepada Megat Alam Sengketa (Shariff Dol) untuk meraih Puspawangi. Dalam perjalanan pulang Tun Nila Utama, Megat Alam Sengketa membuat helah. Perhitungan diadakan di antara Tun Nila Utama dengan Megat Alam Sengketa. Akhirnya Megat Alam Sengketa tertewas dan Tun Nila Utama meneruskan perjalanan ke Pura Chendana.

Kepulangannya disambut meriah oleh keluarga dan seluruh negeri Pura Chendana. Keesokkannya Tun Nila Utama mengadap baginda Sultan. Oleh kerana keayuan yang ada pada Puspawangi, baginda Sultan dan 4 orang menterinya mahukan Puspawangi untuk diri sendiri. Perancangan telah dibuat dan Tun Nila Utama telah dititahkan untuk keluar mencari musang berjanggut untuk mengubati sakit baginda Sultan.

Puspawangi mengesyaki sesuatu dan meminta suaminya untuk bersembunyi di dalam kampung. Tun Nila Utama bersetuju. Sebaik saja Tun Nila Utama keluar meninggalkan rumah, utusan baginda tiba. Puspawangi menghadap baginda. Baginda memberitahu Puspawangi yang baginda mahu mendampingi Puspawangi. Puspawangi bersetuju. Dalam perjalanan pulang, satu persatu menteri membuat temujanji dan Puspawangi bersetuju. Puspawangi telah merancang satu musluhat untuk memerangkap Datok Nikah Kahwin yang berjanggut ke dalam sebuah peti pada malam itu. Puspawangi berjaya memperdayakan kesemua Datok menteri termasuk baginda Sultan sendiri. Puspawangi juga dibantu oleh suaminya sendiri.

Musang berjanggut dibawa ke istana oleh Tun Nila Utama. Baginda Sultan dan menteri-menterinya terkejut apabila melihat Datok Nikah Kahwin berada di dalam peti. Masing-masing cuba menyalahkan diantara satu sama lain. Tetapi mereka cuma berdiam apabila masing-masing menyedari akan kejadian malam tadi. Menyedari akan kesalahan yang telah dilakukan, maka baginda Sultan telah meletakkan jawatan sebagai Sultan dan menyerahkan jawatan itu kepada Tun Nila Utama. Baginda juga menitahkan agar semua menteri-menterinya juga berbuat demikian bagi menebus kesalahan mereka.

## Barisan pelakon

### Pelakon utama
* P. Ramlee sebagai Tun Nila Utama (Anak Raja Muda)
* Saadiah sebagai Puspawangi

### Pelakon pembantu
* Ahmad Nisfu sebagai Sultan Alam Shah Bana (Raja Pura Cendana)
* Habsah Buang sebagai Tuanku Permaisuri Pura Cendana
* Udo Omar sebagai Datuk Bendahara Seri Paduka Diraja
* Malek Sutan Muda sebagai Datuk Bentara Mangku Bumi
* Nyong Ismail sebagai Datuk Pujangga
* Mustarjo sebagai Datuk Nikah Kahwin
* M. Babjan sebagai Kelopak Salak (Bapak Kandung Tun Nila Utama)
* Zainon Fiji sebagai Biji Saga (Mak Kandung Tun Nila Utama)
* Raden Sudiro sebagai Kemenyan (Bapak Puspawangi)
* Momo Latiff sebagai Setanggi (Mak Puspawangi)
* S. Sudarmaji dan H. M. Busra sebagai Pengawal Istana
* Shariff Dol sebagai Megat Alam Sengketa
* Kemat Hassan sebagai Datuk Laksamana Megat Padang Jarak Padang Terkukur. Putra Sangkuriang Prabu Sakti Ratna Galuh Chandra Kirana, dari keturunan Ayam Belanda 
* A. Rahim, Ahmad C, M. Rafiee dan Ali Fiji sebagai Samseng Kuncu Megat

### Pelakon kanak-kanak
* Sazali P. Ramlee (bayi) & Bad Latiff (kanak-kanak) sebagai Tun Nila Utama

### Penampilan khas
* Rahmah Rahmat sebagai Kawan Puspawangi

### Pelakon tambahan
* Mahmud Hitam sebagai Guru Silat Tun Nila Utama
* Ahmad Chetty sebagai Penjual Satay Manis
* Khatijah Khodri @ Jah Mahadi sebagai Bunga Kemuning
* Raja Hamidah 
* Osman Botak sebagai Ahli Rombongan Angkatan Meminang
* Habibah Harun
* Pranee Pramote

## Runut
* "Pura Cendana" nyanyian P. Ramlee, S. Sudarmaji, Ahmad C, Rahmah Rahmat & Ainon Rahmat
* "Nenek Si Bongkok Tiga" nyanyian Ainon Rahmat & Rahmah Rahmat (Saadiah)
* "Mari Kita Ke Ladang" Rahmah Rahmat & Barisan pelakon filem ini
* "Jangan Adik Angan-Angan" nyanyian P. Ramlee & Rahmah Rahmat

## Pautan luar
* 
*